AIŠKINAMASIS RAŠTAS

Dėl savivaldybės turto perdavimo viešajai įstaigai universaliam daugiafunkciam centrui „Kaimynystės namai“ pagal panaudos sutartį

1. Parengto tarybos sprendimo projekto tikslai ir uždaviniai:

Sprendimo projekto tikslas – perduoti nekilnojamąjį turtą, esantį Molėtų r. sav., Balninkų mstl., Gedimino g. 10 ir Molėtų r. sav., Balninkų mstl., Gedimino g. 12, viešajai įstaigai universaliam daugiafunkciam centrui „Kaimynystės namai“ (toliau – Centras) pagal turto panaudos sutartį 10 metų įstatuose numatytai veiklai vykdyti.

1. Siūlomos teisinio reguliavimo nuostatos:

Sprendimu teisinio reguliavimo nuostatos nenustatomos.

1. Laukiami rezultatai:

Perduotas turtas bus prižiūrimas, remontuojamas ir naudojamas Centro veiklai.

1. Lėšų poreikis ir jų šaltiniai:

 Lėšų poreikio nėra.

1. Kiti sprendimui priimti reikalingi pagrindimai, skaičiavimai ar paaiškinimai:

 Centrui turtas buvo perduotas pagal 2016 m. lapkričio 2 d. Molėtų rajono savivaldybės turto panaudos sutartį Nr. T6-16 10 metų, t. y. iki 2026-11-01 ir pagal 2018 m. birželio 12 d. Molėtų rajono savivaldybės turto panaudos sutartį Nr. T6-14 10 metų, t. y. iki 2028-06-11. Administracija 2024 m. vasario 29 d. iš Centro gavo raštą Nr. S-4 „Dėl prašymo nutraukti savivaldybės turto panaudos sutartis ir perduoti panaudai viešajai įstaigai universaliam daugiafunkciam centrui „Kaimynystės namai“ pagal panaudos sutartis neatlygintinai naudoti nekilnojamąjį turtą pastatus ir žemės sklypą“, kuriame prašoma nutraukti sutartis ir sudaryti naujam terminui 10 m. laikotarpiui. Priežastis – Centras planuoja dalyvauti vietos projekte „Sveikatingumo infrastruktūros aktyviam poilsiui ir turiningam laisvalaikiui sukūrimas Balninkuose“ kur būtina sąlyga, kad būtų užtikrintas 5 m. veiklos tęstinumas. Centrui pateikus prašymą, dėl turto nuomos 10 metų, administracija paruošė sprendimo projektą.

Siekiant įvertinti poveikį konkurencijai ir atitiktį valstybės pagalbos reikalavimams užpildytas vertinimo klausimynas.